Neljapäeval ja reedel püsib ilm soe ja päikeseline, nädalavahetusel puhub tugev tuul, sajab vihma ning temperatuur langeb.

Neljapäeva öö on vahelduva pilvisusega, kuid sajuta ja paiguti võib olla udu. Tuul on edelast ja läänest puhanguline ning võib sisemaal ulatuda 12 meetrini sekundis, saartel ja rannikul 15 meetrini sekundis. Temperatuur jääb 11 kuni 16 kraadi juurde, vahendas "Aktuaalne kaamera".

Hommik on samuti sajuta ja vahelduva pilvisusega. Puhub edelatuul 5 kuni 10, saartel ja rannikul puhanguti kuni 15 meetrit sekundis. Sooja on 13 kuni 17 kraadi.

Päev tuleb peamiselt sajuta ja soe, sest temperatuur küündib paiguti 23 kraadini. Samas püsib ilm tuuline, sest edelatuule kiirus on 6 kuni 12 meetrit sekundis ja rannikul iiliti 16 meetrit sekundis.

Ees on ootamas väga ilus nädalavahetuse algus, sest reedel on oodata 20 kuni 25 kraadi sooja ja sajuvõimalus on alles hilisõhtul Lääne-Eestis.

Laupäevast pilvisus tiheneb ja sajab mitmel pool üle Eesti. Nii öised kui ka päevased keskmised temperatuurid on langevas joones ning ka tuul püsib tugev, kusjuures laupäeval on saartel ja rannikul tuulekiirus iiliti lausa 20 meetrit sekundis.